## La Generalitat amplia l’oferta en el primer cicle d’Educació Infantil en localitats en risc de despoblament amb la creació de 6 noves unitats

*** Amb esta iniciativa s’amplia l’oferta de llocs docents i es reforça l’estructura de professorat amb més estabilitat**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* (DOGV) la creació de 6 noves unitats d’educació infantil de primer cicle per a atendre tant l’alumnat en risc d’exclusió com el de les localitats en zones de despoblament.

Estes noves unitats es repartixen en 1 unitat a Alacant, el CEIP La Baia d’Elx -Las Bayas; 1 unitat a Castelló, el CEIP Guitarrista Tárrega de Castelló de la Plana; i 4 unitats a València: el CRA La Costereta a Cerdà-Torrella, el CEIP El castell a Corbera, el CRA Alt Carraixet a Gátova i el CRA Alto Júcar a Millares.

Amb la creació d’estes unitats es complix l’objectiu d’ampliació de places de primer cicle d’Educació Infantil al qual la Generalitat es va comprometre en el seu moment amb el Ministeri d’Educació.

Els fons europeus dotats a través del Pla de recuperació, transformació i resiliència - Next Generation han permés crear un total de 440 unitats i 7.684 places escolars per a atendre alumnat de 0, 1 i 2 anys en localitats repartides al llarg de la Comunitat Valenciana.

Des de 2023, la Conselleria d’Educació ha prestat una especial atenció perquè esta creació se centre en localitats en risc de despoblament en les quals, fins hui, no hi havia cap mena d’oferta per a l’atenció de les xiquetes i els xiquets d’este tram d’edat.

Per al curs 2024-2025, des d’Educació ja es va rebaixar de sis a quatre la ràtio dels alumnes necessaris per a mantindre unitats en estos municipis, i per al curs 25-26 s’ha tornat a rebaixar. Així, es passa de quatre a tres alumnes per a la creació de la primera unitat i de 13 a 10 alumnes per a la creació de la segona unitat.

Esta mesura, amb la qual s’incrementa l’oferta de llocs docents i es reforça l’estructura de professorat amb més estabilitat, se suma també a l’increment de la dotació econòmica de les ajudes per a l’escolarització en els centres privats autoritzats d’Educació Infantil i escoles infantils municipals de primer cicle de la Comunitat Valenciana, que es va realitzar en el curs 2024-2025.

D’esta manera, s’assegura la gratuïtat de l’ensenyança per a les xiquetes i xiquets de 0 a 3 anys en la Comunitat Valenciana, independentment de la seua localitat de residència.

**Recuperació escoles rurals**

La creació de noves unitats s’unix a la recuperació de dos escoles rurals en 2024: els aularis de Teresa del CRA Peña Escabia, amb 5 alumnes: i el CEIP El Puig, de la Vall d’Ebo, amb 8 alumnes. A més, es van habilitar sis unitats de 0-3 anys en zones despoblades gràcies a la baixada de ràtios.

El Govern Valencià reafirma el seu compromís amb les zones rurals i en perill de despoblament, amb especial consideració a les necessitats de conciliació, fomentant l’escolarització en edats primerenques, incentivant els servicis complementaris necessaris i augmentant la dotació de recursos personals necessaris.

Fecha: 30/07/2025